CELEX: 32020R1825
Language: ro
Date: 2020-12-02 00:00:00
Title: Regulamentul de punere în aplicare (UE) 2020/1825 al Comisiei din 2 decembrie 2020 de modificare a articolelor 7 și 8 din Regulamentul de punere în aplicare (UE) 2019/2072 în ceea ce privește măsurile temporare pentru introducerea sau circulația pe teritoriul Uniunii a anumitor plante, produse vegetale sau a altor obiecte

3.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 406/58
               
            
         REGULAMENTUL DE PUNERE ÎN APLICARE (UE) 2020/1825 AL COMISIEI
         din 2 decembrie 2020
         de modificare a articolelor 7 și 8 din Regulamentul de punere în aplicare (UE) 2019/2072 în ceea ce privește măsurile temporare pentru introducerea sau circulația pe teritoriul Uniunii a anumitor plante, produse vegetale sau a altor obiecte
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor (1), în special articolul 40 alineatul (2) și articolul 41 alineatul (2),
         întrucât:
         
                     (1)
                  
                  
                     Articolul 7 din Regulamentul de punere în aplicare (UE) 2019/2072 al Comisiei (2), coroborat cu anexa VI la regulamentul respectiv, prevede o listă a plantelor, a produselor vegetale și a altor obiecte a căror introducere în Uniune este interzisă, precum și țările terțe, grupurile de țări terțe sau zonele specifice din țările terțe cărora li se aplică interdicția, în conformitate cu articolul 40 alineatul (2) din Regulamentul (UE) 2016/2031.
                  
               
                     (2)
                  
                  
                     Articolul 8 alineatul (1) din Regulamentul de punere în aplicare (UE) 2019/2072, coroborat cu anexa VII la regulamentul respectiv, prevede o listă a plantelor, a produselor vegetale și a altor obiecte originare din țări terțe și cerințele speciale corespunzătoare pentru introducerea acestora pe teritoriul Uniunii, menționate la articolul 41 alineatul (2) din Regulamentul (UE) 2016/2031.
                  
               
                     (3)
                  
                  
                     În plus, articolul 8 alineatul (2) din Regulamentul de punere în aplicare (UE) 2019/2072, coroborat cu anexa VIII la regulamentul respectiv, prevede o listă a plantelor, a produselor vegetale și a altor obiecte, originare de pe teritoriul Uniunii, precum și cerințele speciale corespunzătoare pentru circulația acestora pe teritoriul Uniunii, menționate la articolul 41 alineatul (2) din Regulamentul (UE) 2016/2031.
                  
               
                     (4)
                  
                  
                     De la adoptarea Regulamentului de punere în aplicare (UE) 2019/2072, a devenit clar că, în anumite cazuri excepționale, trebuie să fie adoptate anumite acte de punere în aplicare, de stabilire a interdicțiilor temporare sau a cerințelor speciale pentru introducerea sau circulația anumitor plante, produse vegetale sau a altor obiecte, pe teritoriul Uniunii, în temeiul articolului 28 alineatul (1), al articolului 30 alineatul (1), al articolului 40 alineatul (2), al articolului 41 alineatul (2), al articolului 42 alineatul (3), al articolului 42 alineatul (4) sau al articolului 49 alineatul (1) din Regulamentul (UE) 2016/2031, pentru a aborda riscurile fitosanitare specifice care nu au fost evaluate suficient. Acest lucru va permite evaluarea în continuare a riscurilor fitosanitare abordate prin aceste interdicții sau cerințe speciale pentru a determina statutul lor fitosanitar.
                  
               
                     (5)
                  
                  
                     Prin urmare, articolele 7 și 8 din Regulamentul de punere în aplicare (UE) 2019/2072 trebuie să prevadă că interdicțiile sau cerințele speciale respective se aplică fără a aduce atingere actelor respective.
                  
               
                     (6)
                  
                  
                     Prin urmare, este necesar ca Regulamentul de punere în aplicare (UE) 2019/2072 să fie modificat în consecință.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Modificarea Regulamentului de punere în aplicare (UE) 2019/2072
            Regulamentul de punere în aplicare (UE) 2019/2072 se modifică după cum urmează:
            
                        1.
                     
                     
                        La articolul 7, se adaugă următorul paragraf:
                        „Primul alineat se aplică fără a aduce atingere altor acte care stabilesc interdicții, cu caracter temporar, adoptate în temeiul articolului 40 alineatul (2), al articolului 42 alineatul (3) sau al articolului 49 alineatul (1) din Regulamentul (UE) 2016/2031 și care privesc introducerea pe teritoriul Uniunii a anumitor plante, produse vegetale sau a altor obiecte pentru a aborda riscurile fitosanitare specifice care nu sunt încă evaluate integral.”
                     
                  
                        2.
                     
                     
                        Articolul 8 se modifică după cum urmează:
                        
                                    (a)
                                 
                                 
                                    la alineatul (1), se adaugă următorul paragraf:
                                    „Primul paragraf se aplică fără a aduce atingere altor acte care stabilesc cerințe speciale cu caracter temporar, adoptate în temeiul articolului 41 alineatul (2), al articolului 42 alineatul (4) sau al articolului 49 alineatul (1) din Regulamentul (UE) 2016/2031 și care privesc introducerea pe teritoriul Uniunii a anumitor plante, produse vegetale sau a altor obiecte pentru a aborda riscurile fitosanitare specifice care nu sunt încă evaluate integral.”;
                                 
                              
                                    (b)
                                 
                                 
                                    la alineatul (2), se adaugă următorul paragraf:
                                    „Primul paragraf se aplică fără a aduce atingere altor acte care stabilesc cerințe speciale, cu caracter temporar, adoptate în temeiul articolului 28 alineatul (1), al articolului 30 alineatul (1), al articolului 41 alineatul (2), al articolului 42 alineatul (4) sau al articolului 49 alineatul (1) din Regulamentul (UE) 2016/2031 și care privesc circulația pe teritoriul Uniunii a anumitor plante, produse vegetale sau a altor obiecte pentru a aborda riscurile fitosanitare specifice care nu sunt încă evaluate integral.”
                                 
                              
                  
         
            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (JO L 317, 23.11.2016, p. 4).
         
            (2)  Regulamentul de punere în aplicare (UE) 2019/2072 al Comisiei din 28 noiembrie 2019 de stabilire a unor condiții uniforme pentru punerea în aplicare a Regulamentului (UE) 2016/2031 al Parlamentului European și al Consiliului în ceea ce privește măsurile de protecție împotriva organismelor dăunătoare plantelor, de abrogare a Regulamentului (CE) nr. 690/2008 al Comisiei și de modificare a Regulamentului de punere în aplicare (UE) 2018/2019 al Comisiei (JO L 319, 10.12.2019, p. 1).